Kulturstyrelsen

H.C. Andersens Boulevard 2

1553 København V

4. januar 2015

*Vedr.: Fredningsforslag for*

*Lille Madsegade 32-34, 3700 Rønne, matr. nr. 1360 og 1359l, Rønne Bygrunde.*

Rønne Byforening giver hermed sin fulde støtte til Det særlige Bygningssyns forslag om fredning af Rønne Elektricitetsværk og Badeanstalt, omfattende elektricitetsbygningen, badeanstalten og den tidligere bestyrerbolig samt mellembygningen mellem elværket og bestyrerboligen og den murede bue, der forbinder elværket og badeanstalten, samt den åbne plads mod Lille Madsegade.

I fredningsforslaget er Elværkets bygningskompleks grundigt beskrevet, og der er argumenteret for fredningsværdierne, som Rønne Byforening helt kan tilslutte sig. Rønne Elværk har tidligere været foreslået fredet.

Byforeningen har haft lejlighed til at besigtige Elværket, og vi kan tilslutte os de anbefalinger, der er fremsat i fredningsforslaget.

Det er ikke ”hvilken som helst” arkitekt, der har tegnet bygningsanlægget med elværk, badeanstalt og direktørbolig. Anton Rosen er agtet i den danske arkitekturhistorie, og flere af hans værker er da også fredet. Anton Rosen havde en meget stor produktion bag sig, og var allerede i 1910 en kendt arkitekt, som få år forinden blev udnævnt til professor. Så vidt vides er Rønne Elværk hans eneste industribyggeri, og det er derfor rimeligt at frede dette bygværk, blandt flere andre af Rosens fredede bygninger.

Anton Rosen designede sine byggerier til mindste detalje, ofte med stor originalitet, og det gælder også Rønne Elværk og Badeanstalt.

Set ud fra et lokalt kulturhistorisk synspunkt er det væsentligt at respektere og bevare et bygningsværk som dette i sin helhed, alene af den grund at man i 1910 besluttede at engagere en på det tidspunkt moderne arkitekt til at tegne Rønnes første store Elværk. Elværket blev nogle år efter udvidet, i 1925, og på det tidspunkt har man respekteret den endnu levende Anton Rosen – han døde i 1928 – ved at udforme tilbygningen i både form, materiale og detaljer, så man vanskeligt kan skelne det fra Rosens første og oprindelige lidt mindre hal. Helt så respektfuld var man ikke i 1938, hvor den sidste tilføjelse blev bygget, men dog meget lig i materialevalg.

Elværket var i øvrigt i mange år Rønnes første fjernvarmeværk, som forsynede flere store bygninger med varme, blandt andet Teknisk Skole og Bornholms Museum.

Elværket har ikke manglet lokal bevågenhed inden for de seneste par årtier. Således er der udarbejdet en god og grundig beskrivelse i en lokalt historisk tidskrift, Bornholmske Samlinger (ses på nedenstående hjemmeside)

Der har tidligere været ambitiøse planer for elværkets anvendelse og forsøg på en tranformation af bygningsanlægget. Det blev dog den gang skrinlagt af økonomiske grunde og usikkerhed for fremtidens drift.

Bornholms regionskommune passer og plejer anlægget, og en del at bygningerne anvendes til forskellige formål. Den store hal står helt ryddet og ubenyttet efter anvendelse til maskinfabrik – klar til en kreativ udnyttelse.

Vi er vidende om, at Bornholms Regionskommune og Kulturmiljørådet ikke anbefaler at bygningsanlægget bygningsfredes, blandt andet med henvisning til konsekvenser af både økonomiske og administrative hensyn.

Rønne Byforening har imidlertid af den opfattelse, at netop en bygningsfredning vil give bygningsanlægget en sådan status, at blandt andet fonde vil være mere tilbøjelige til at støtte en kommende udnyttelse af elværket, idet en fredning vil sikre, at værdierne vil blive tilgodeset på en kvalitativ måde i dialog med Kulturstyrelsen.

Man kunne måske stille sig tilfreds med at Elværket er omfattet af en lokalplan 019, hvori der er bevaringsbestemmelser, og Elværket ligger desuden inden for den bevarende lokalplan 051, hvis bestemmelser vil blive anvendt ved en byggesagsbehandling.

Bestemmelserne gælder dog alene bygningernes ydre – for det indre gælder Byggelovens bestemmelser.

Der vil således være ”frit spil” for det indvendige, og det er med denne bygning væsentligt at tilgodese bygningens både ydre og indre værdier, som beskrevet i fredningsforslaget.

Det er i øvrigt velkendt, at bevarende lokalplaner ikke er garanti for en sikring af bygningerne bevaring, idet der med politisk og administrativt skifte kan ændres i bevaringens præmisser.

Rønne Byforening henviser til yderligere information på vores hjemmeside: <http://roennebyforening.weebly.com/elvaeligrket.html>

Med venlig hilsen

P.b.v.

Niels-Holger Larsen

Kopi er tilsendt: Teknik & Miljø – Bornholms Regionskommune